钦定古今图书集成/明伦汇编/闺媛典/第328卷 > 杂诗二首〈录一〉 王徽
## 钦定古今图书集成/明伦汇编/闺媛典/第328卷 > 杂诗二首〈录一〉 王徽

桑妾独何怀，倾筐未盈把。自言悲苦多，排却不肯舍。
妾非叵陈诉，填忧不销冶。寒雁归所从，半途失凭假。
壮情忭驱驰，猛气悍朝社。常怀云汉惭，常欲复《周雅》。
重名好铭勒，轻躯愿图写。万里度沙漠，悬师蹈朔野传闻兵失利，不见来归者。奚处埋旍麾，何处丧车马。
拊心悼恭人，零泪覆面下。徒谓久别离，不见长孤寡。
寂寂掩高门，寥寥空广厦。待君竟不归，红颜今就槚。